L. Köteles, poslanec: (2002-06-27):
I. Presperín, podpredseda NR SR: Ďakujem. Pán spravodajca, k rozprave? Nech sa páči. F. Halmeš, poslanec: Chcem sa vyjadriť, vážené dámy a páni, nie k obsahu návrhov, ale k procedúre hlasovania, pretože potom mi to nebude zrejme umožnené. Chcem upozorniť na súvislosti, ktoré nastali otvorením rozpravy a nového pozmeňujúceho návrhu pani poslankyne Rusnákovej. Budem dávať hlasovať, pochopiteľne, podľa rokovacieho poriadku o bodoch zo spoločnej správy a potom o pozmeňujúcich návrhoch, ktoré odzneli pri minulom prerokúvaní tohto návrhu zákona, s tým, že sa zmení hlasovanie o návrhu pani poslankyne Rusnákovej. Budeme hlasovať jednotlivo o jej bodoch, aby sme mohli neschváliť jej pôvodný pozmeňujúci návrh, kde účinnosť nezodpovedá legislatívnotechnickým pravidlám. A potom budeme, ak teda bude dobrá vôľa, hlasovať o jej pozmeňujúcom návrhu, ktorý predniesla dnes. Ďalšia súvislosť, na ktorú chcem upozorniť, je, že ak schválime pozmeňujúci návrh pána poslanca Škodu, tak potom nie je aktuálne prerokúvať ďalšiu novelu návrhu zákona o verejnej správe, ktorá je na programe tejto schôdze. Následne predpokladám „aktivitu“ pána poslanca Škodu, ktorú potom „predvedie“ pred poslaneckou snemovňou v prípade kladného hlasovania. To sú všetky súvislosti, na ktoré som chcel upozorniť pred hlasovaním. I. Presperín, podpredseda NR SR: Pán poslanec, pán spravodajca, môžeme pristúpiť k hlasovaniu? Prosím, keby ste venovali pozornosť pánovi spravodajcovi a dávali pozor, o čom budeme hlasovať. Nech sa páči postupne uvádzať jednotlivé hlasovania v druhom čítaní. F. Halmeš, poslanec: Vážený pán predseda, vážený pán predsedajúci, vážené dámy a páni, predkladám v zmysle poverenia gestorského výboru návrh na hlasovanie o predloženej novele zákona o verejnej správe s tým, že gestorský výbor odporúča Národnej rade hlasovať o bodoch 1 až 10, 12 až 19 uvedených v IV. časti tejto spoločnej správy spoločne s odporúčaním schváliť ich. I. Presperín, podpredseda NR SR: Ideme hlasovať o tomto návrhu, ktorý predniesol pán poslanec Halmeš: 1 až 10, 12 až 19 spoločne s návrhom schváliť ich. (Hlasovanie.) Prítomných je 96 poslancov, za 92, proti nikto, zdržali sa 3, nehlasoval 1. Konštatujem, že uvedené návrhy parlament schválil. F. Halmeš, poslanec: Pán predsedajúci, prosím teraz hlasovať o bode č. 11 zo spoločnej správy s odporúčaním gestorského výboru neschváliť ho. I. Presperín, podpredseda NR SR: Dávam hlasovať o bode 11 s odporúčaním neschváliť ho. Hlasujte. (Hlasovanie.) Prítomných je 96 poslancov, za 3, proti 70, zdržalo sa 22, nehlasoval 1. Bod č. 11 nebol schválený zo spoločnej správy. Ďalej. F. Halmeš, poslanec: Predkladám teraz na hlasovanie pozmeňujúce návrhy, ktoré boli predložené v rozprave v poradí, ako boli prednesené. Ako o prvom prosím hlasovať o pozmeňujúcom návrhu pani poslankyne Sabolovej. Bol jeden. I. Presperín, podpredseda NR SR: Hlasujeme o pozmeňujúcom návrhu pani poslankyne Sabolovej. Hlasujte o poslaneckom pozmeňujúcom návrhu pani poslankyne Sabolovej. (Hlasovanie.) Prítomných je 97 poslancov, za 85, proti nikto, zdržalo sa 10, nehlasovali 2. Návrh pani poslankyne Sabolovej bol schválený. F. Halmeš, poslanec: Ďalej prosím hlasovať, pán podpredseda, o pozmeňujúcom návrhu pána poslanca Škodu, ktorý sa týka článku 1. I. Presperín, podpredseda NR SR: Hlasujeme o návrhu pána poslanca Škodu. (Hlasovanie.) Prítomných je 99 poslancov, za 95, proti nikto, zdržali sa 4, hlasovali všetci. Konštatujem, že návrh poslanca Škodu sme schválili. Ďalej. F. Halmeš, poslanec: Teraz prosím hlasovať o štyroch pozmeňujúcich návrhoch, ktoré predniesol pán poslanec Pavol Prokopovič s tým, že navrhovateľ odporúča hlasovať o všetkých spoločne. I. Presperín, podpredseda NR SR: Hlasujte o návrhoch 1 až 4 pána poslanca Prokopoviča. (Hlasovanie.) Prítomných je 99 poslancov, za 83, proti nikto, zdržalo sa 14, nehlasovali 2. Návrhy pána poslanca Prokopoviča 1 až 4 sme schválili. F. Halmeš, poslanec: Ďalej predniesla tri pozmeňujúce návrhy pani poslankyňa Rusnáková, ktorú by som prosil o súhlas s tým, aby sa hlasovalo o návrhu 1 a 2 spoločne a o návrhu 3 samostatne. E. Rusnáková, poslankyňa: Poprosím hlasovať o všetkých troch naraz. I. Presperín, podpredseda NR SR: Prosím, pani poslankyňa si žiada hlasovať o všetkých návrhoch naraz. Dávam hlasovať o takto predložených návrhoch. Hlasujeme. Hlasujeme. (Hlasovanie.) Prítomných je 99 poslancov, za 79, proti 3, zdržalo sa 14, nehlasovali 3. Návrhy 1, 2 a 3 poslankyne Evy Rusnákovej boli schválené. Ďalej. F. Halmeš, poslanec: Piaty pozmeňujúci návrh som predniesol v rozprave ja, týka sa obsadzovania pozícií... I. Presperín, podpredseda NR SR: Netreba ho uvádzať. Jeden poslanecký návrh mal pán poslanec Halmeš, hlasujeme o ňom, máte ho pred sebou. Prosím, hlasujte. (Hlasovanie.) Prítomných je 99 poslancov, za 94, proti 1, zdržali sa 2, nehlasovali 2. Návrh Františka Halmeša bol schválený. F. Halmeš, poslanec: Pán predsedajúci, je prednesený ešte jeden návrh z rozpravy, ktorá bola otvorená dnes, ktorý predložila pani poslankyňa Rusnáková. Prosím, aby sa o ňom hlasovalo. I. Presperín, podpredseda NR SR: Pani poslankyňa Rusnáková, chcete sa k tomu vyjadriť? Nech sa páči. E. Rusnáková, poslankyňa: Nie je potrebné hlasovať o treťom návrhu, pretože sme ho odhlasovali. A tým, že sme sa vrátili do druhého čítania vystúpením pána ministra, tak to netreba rozčleňovať... I. Presperín, podpredseda NR SR: Sťahujete tento pozmeňujúci návrh? E. Rusnáková, poslankyňa: Je už odhlasovaný, nemám ho prečo stiahnuť. I. Presperín, podpredseda NR SR: Sťahujete ho, áno? Takže pani poslankyňa netrvá na tom, aby sme hlasovali o jej ďalšom pozmeňujúcom návrhu. F. Halmeš, poslanec: Dobre, spolieham sa na tento výklad. Prosím, pán predsedajúci, všetky návrhy, ktoré odzneli v rozprave aj zo spoločnej správy, boli odhlasované. Prosím, aby sa pristúpilo na základe splnomocnenia gestorského výboru... (Ruch v sále.) I. Presperín, podpredseda NR SR: Páni poslanci, prosím vás o pokoj. Pán poslanec Šepták, sadnite si na svoje miesto a hlasujte. Hlasujeme o postúpení tohto návrhu zákona do tretieho čítania. (Hlasovanie.) Prítomných je 100 poslancov, za 88, proti 1, zdržalo sa 9, nehlasovali 2. Návrh sme schválili. Pristúpime k tretiemu čítaniu o tomto návrhu zákona. Otváram rozpravu v rámci tretieho čítania a pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že nie. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o návrhu zákona ako o celku. Hlasujte. Hlasujeme o návrhu zákona ako o celku. (Hlasovanie.) Prítomných je 96 poslancov, za 86, proti nikto, zdržalo sa 5, nehlasovalo 5. Konštatujem, že Národná rada schválila novelu zákona o verejnej službe. Pán poslanec Škoda, na základe tohto návrhu, prosím, nech sa páči. Prosím. S. Škoda, poslanec: Vážený pán predseda, vážený pán predsedajúci, vážené kolegyne a kolegovia, pretože v predchádzajúcom návrhu zákona prešiel môj pozmeňujúci návrh, sťahujem svoj návrh, ktorý je pod tlačou 1541. Ďakujem. I. Presperín, podpredseda NR SR: Prosím, aby sme zobrali na vedomie, že pán poslanec Škoda stiahol tlač 1541. Nebudeme o nej rokovať. Budeme hlasovať o návrhoch noviel zákona o verejnom obstarávaní. Spoločným spravodajcom k obidvom návrhom je poslanec Macháček. Najskôr budeme hlasovať o návrhu novely zákona o verejnom obstarávaní (tlač 1498). Prosím, pán spoločný spravodajca, uvádzajte hlasovanie. Ľ. Macháček, poslanec: Ďakujem. Vážený pán predsedajúci, vážené kolegyne, kolegovia, pri prerokúvaní novely zákona predloženom pánom Bohunickým boli predložené tri pozmeňujúce návrhy. Gestorský výbor odporúča o návrhoch výborov Národnej rady, ktoré sú uvedené v spoločnej správe, hlasovať takto: o bodoch 1 až 3 hlasovať spoločne s odporúčaním neschváliť ich. I. Presperín, podpredseda NR SR: Hlasujeme o bodoch 1 až 3. Body 1 až 3. Hlasujte. S odporučením neschváliť ich. (Ruch v sále.) Poprosím vás o pokoj v rokovacej sále, páni poslanci. Prosím, aby ste sa sústredili na hlasovanie. Ľ. Macháček, poslanec: Neschváliť. I. Presperín, podpredseda NR SR: Pán poslanec Šagát, posaď sa na miesto a hlasuj! (Hlasovanie.) Prítomných je 97 poslancov, za 21, proti 41, zdržalo sa 30, nehlasovalo 5. Bod 1 až 3 zo spoločnej správy sme neschválili. Ďalej. Ľ. Macháček, poslanec: Vážený pán predsedajúci, mám poverenie gestorského výboru na prerokovanie návrhu zákona v treťom čítaní. I. Presperín, podpredseda NR SR: Prosím, hlasujeme o postúpení zákona do tretieho čítania. Hlasujte o postúpení zákona do tretieho čítania. (Hlasovanie.) Prítomných je 99 poslancov, za 63, proti 8, zdržalo sa 26, nehlasovali 2. Konštatujem, že sme schválili návrh. Pristúpime k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa, či má niekto z poslancov návrhy podľa § 85. Konštatujem, že nemá. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu zákona ako o celku. Hlasujte o návrhu zákona ako o celku, prosím. Ľ. Macháček, poslanec: Vážený pán predsedajúci, gestorský výbor odporúča nepokračovať v rokovaní o predloženom návrhu zákona. I. Presperín, podpredseda NR SR: Pán poslanec, to sme však mali na začiatku povedať. To nemôžeme hovoriť teraz. Hlasujeme. (Ruch v sále.) Hlasujeme. To sme mali povedať na začiatku. Hlasujeme. Prosím. (Reakcie z pléna a ruch v sále.) Znova. Ruším toto hlasovanie, ruším ho. Pán poslanec, tieto návrhy sa dávajú ako prvé, vždy. Prosím, hlasujeme o návrhu zákona ako o celku tak, ako bolo uvedené. Hlasujte o návrhu zákona ako o celku. Máte právo sa, samozrejme, rozhodnúť. Hlasujte! (Hlasovanie.) Prítomných je 98 poslancov, za 22, proti 48, zdržalo sa 27, nehlasoval 1. Konštatujem, že sme neschválili návrh novely zákona o verejnom obstarávaní. Prosím, teraz budeme hlasovať o návrhu novely zákona o verejnom obstarávaní (tlač 1539). Prosím, pán spoločný spravodajca, uveďte hlasovanie. Ľ. Macháček, poslanec: Ďakujem. Počas prerokúvania návrhu zákona pod tlačou 1539 bolo predložených 32 pozmeňujúcich návrhov, ktoré boli prerokované v jednotlivých výboroch a gestorský výbor odporúča o návrhoch, ktoré sú uvedené v spoločnej správe, hlasovať takto: o bodoch 1 až 32 spoločnej správy hlasovať spoločne s odporúčaním schváliť ich. I. Presperín, podpredseda NR SR: Budeme hlasovať. Budeme hlasovať o tomto návrhu, o návrhoch 1 až 32, prosím. Návrh gestorského výboru je schváliť ich. Schváliť. Hlasujte. (Hlasovanie.) Prítomných je 97 poslancov, za 87, proti nikto, zdržalo sa 9, nehlasoval 1. Návrhy 1 až 32 zo spoločnej správy sme schválili. Ľ. Macháček, poslanec: Ďalej z rozpravy, ktorá bola k obidvom návrhom zákonov, vyplynul pozmeňujúci návrh, ktorý predložil k zákonu pána Hóku a Prokopoviča pán kolega Bohunický, ktorý je totožný v podstate s pozmeňujúcim návrhom, ktorý sme už raz neschválili v predloženom návrhu zákona pána Bohunického. Takže dávam o tom, pán predsedajúci, poprosím, dajte o tom hlasovať. I. Presperín, podpredseda NR SR: Vieme všetci, o čom hlasujeme? (Súhlasná reakcia pléna.) Áno. Pán poslanec Bohunický? Prosím. P. Bohunický, poslanec: Pán podpredseda, prepáčte, nerozumel som dobre spravodajcovi. Ja žiadam, aby sa o tomto mojom návrhu hlasovalo. Myslím, že... Ľ. Macháček, poslanec: Áno. P. Bohunický, poslanec: Dáva hlasovať? Ľ. Macháček, poslanec: Áno, ja som dal hlasovať. I. Presperín, podpredseda NR SR: Prosím ešte raz, pán spravodajca, uveďte, o čom ide parlament hlasovať. Ľ. Macháček, poslanec: Je to pozmeňujúci... (Ruch v sále.) I. Presperín, podpredseda NR SR: Prosím pokoj! Ľ. Macháček, poslanec: Pán predsedajúci, ja som to povedal, je to pozmeňujúci návrh k návrhu poslanca Národnej rady pána Lászlóa Hóku a pána Pavla Prokopoviča (tlač 1539), ktorý je rozdaný. I. Presperín, podpredseda NR SR: A podal... Ľ. Macháček, poslanec: A bol, už sme raz hlasovali, lebo tieto pozmeňujúce návrhy boli v návrhu pána poslanca Bohunického. (Reakcie z pléna.) I. Presperín, podpredseda NR SR: To je jedno. Hlasujeme o inom. Ľ. Macháček, poslanec: Ale dáme hlasovať, no musíme dať o nich hlasovať, lebo sa týkajú teraz tohto zákona. I. Presperín, podpredseda NR SR: Áno, pravdaže. Takže hlasujte, nech sa páči. Hlasujeme o návrhu pána poslanca Bohunického. Hlasujte, prosím. (Ruch v sále.) Hlasujte! (Hlasovanie.) Prítomných je 90 poslancov, za 35, proti 30, zdržalo sa 19, nehlasovalo 6. Tento návrh nebol schválený. Ďalej. Ľ. Macháček, poslanec: Z rozpravy nevyplynuli ďalšie pozmeňujúce návrhy. Vážený pán predsedajúci, mám poverenie gestorského výboru predložiť návrh zákona v treťom čítaní s odporučením schváliť ho. I. Presperín, podpredseda NR SR: Budeme hlasovať o tomto návrhu, o postúpení do tretieho čítania. (Ruch v sále.) Do tretieho čítania. (Hlasovanie.) Prítomných je 78 poslancov, za 58, proti 1, zdržalo sa 15, nehlasovali 4. Návrh sme schválili. Sme v treťom čítaní . Otváram rozpravu v rámci tretieho čítania. Pýtam sa, či chce niekto vystúpiť v rozprave v rámci tretieho čítania. Konštatujem, že nechce. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o návrhu ako o celku. Hlasujte, prosím. Hlasujte o návrhu zákona ako o celku. Je prítomných málo poslancov. Páni poslanci, žiadam vás, aby ste sa zúčastnili hlasovania a dokončíme všetky body, ktoré sme prerokovali, či bude 12.00 hodín, alebo bude nejako po 12.00 hodine, potrebujeme odhlasovať tieto body. Páni poslanci, ešte raz dávam hlasovať o návrhu zákona ako o celku. (Reakcia z pléna.) Pán poslanec Cuper, ešte nie je 12.00 hodín, je len 11.45 hodín. Páni poslanci, žiadam vás, aby ste sa dostavili do rokovacej sály. Dávam hlasovať ešte raz o tomto návrhu. Prosím, hlasujte o návrhu zákona ako o celku. Rýchlo vydajte kartu pánovi podpredsedovi, aby mohol hlasovať ako 76. Hlasujte. (Pauza pre nedostatočný počet poslancov v rokovacej sále.) I. Presperín, podpredseda NR SR: Prosím, poslednýkrát dám hlasovať o tomto návrhu ako o celku. Ak neprejde, preruším rokovanie Národnej rady. (Hlasy v sále.) Hlasujeme. Pani poslankyňa Halušková, hlasujeme, kde idete teraz? Prosím, hlasujte! Prerušujem rokovanie Národnej rady do 14.00 hodiny. Páni poslanci, o 14.00 hodine bude normálny program Národnej rady. Hlasovať sa bude o 17.00 hodine. (Prerušenie rokovania o 11.48 hodine.)